khistorydata/jeongjo-sjw-relations huggingface dataset:
정조 16년 · 목
具戎服乘馬出延生門弘化門至南小營下馬陞座小開門吹打訖命該營將臣以下軍禮見御營大將李邦一率中軍以下諸將官以次行禮試官等率應試人入庭行禮訖左議政蔡濟恭進前問候予曰近日有滯氣以致膈間之不寧可悶濟恭曰殿下念堯舜萬幾之戒法大禹寸陰之工憂勤太過雖閒漫公事必皆親決巨細無遺宵旰憧憧雖以向日常參言之淸曉臨殿過午還內千言萬語無非民憂國計酬應太繁水刺過時此豈保嗇聖躬之道乎予曰予豈以勞動爲疲但自來膈氣見公事則便覺如期而至誠難堪雖然凡係國事亦安可以妨於調攝任他不問乎濟恭曰聖敎以公事二字爲妨於膈氣下情不勝憂悶古人以淸心省事爲延年益壽之第一良藥臣竊以爲殿下於淸心上至矣盡矣獨於省事邊太相反也伏願自今公事酬應務從省簡則必大有所補於攝養之方矣命應試人以次發射先試柳葉箭次試鐵箭及騎蒭仍爲開講宣醞賜饌于試官及侍衛諸臣訓鍊都監勸武軍官閑良李克豐鐵箭一矢一百二十八步二矢入三矢一百二十一步柳葉箭邊一中御營廳勸武軍官閑良丁若晦鐵箭一矢一百三十五步二矢一百三十二步三矢一百三十四步講粗申在恒鐵箭一矢一百三十三步二矢三矢竝一百三十二步講粗訓鍊都監勸武軍官閑良許乘鐵箭一矢一百三十二步二矢一百二十八步三矢一百三十二步趙進洙鐵箭一矢一百二十九步二矢一百二十八步三矢一百二十三步講粗御營廳勸武軍官閑良徐良輔鐵箭一矢一百二十二步二矢一百二十三步三矢一百二十五步講粗李基鼎鐵箭一矢一百二十五步二矢一百二十二步三矢一百二十一步講粗禁衛營勸武軍官額外內禁衛李漢極鐵箭一矢二矢三矢竝一百二十二步講粗李得秀柳葉箭邊二中騎蒭二中禁衛營勸武軍官閑良具命益騎蒭二中講粗訓鍊都監勸武軍官閑良徐敬輔韓在祿各騎蒭二中講粗御營廳勸武軍官閑良鄭弘彬柳葉箭邊二中講粗命竝直赴殿試乘駕轎出轅門至訓鍊院前降轎乘馬入弘化門由延生門還內
정조 16년 · 강
命直赴許乘南行內乘加差
정조 16년 · 목
因乘勸武科入格別單敎以南行內乘加差待窠升實身長過於曹交本寺仕官馬肩高一丈者定騎使之得得往來於長安城市大道狹斜之際仍爲給暇歸詫夢鬣之人
정조 16년 · 강
御春塘臺試宣傳官射講
정조 16년 · 목
宣傳官鄭惟儉柳葉箭邊四中居首金翰周尹相重片箭邊一中同劃柳文鉉騎蒭四中居首李煥益講純通居首
정조 16년 · 강
施御營廳將官將校及待令軍兵射放入格人等賞典有差
정조 16년 · 목
昨日駕臨南小營時命該廳大將將官將校以柳葉箭一巡試射待令軍兵明日以鳥銃一巡試取至是該廳進別單軍官出身金相敏等二人邊二中各弓一張箭竹一百箇騎士將折衝柳載河等二人貫一中各弓一張千總折衝柳仁喆等十四人邊一中各箭竹一百箇自該營施賞看檢申飭敎鍊官任慶柔等五人各弓一張賜給待令軍兵鳥銃一中以上得中別單京標下閑良金昌允貫一中邊二中金龍澤等二人邊三中兼司僕朴昌文等二人貫二中元斗興等四人貫一中邊一中張世煥等二十二人邊二中咸世福等十四人貫一中吳德昌等一百十九人邊一中敎以依中旬例施賞一中者參酌施賞
정조 16년 · 강
命慶源府使李顯宅陞品職敍用土校南喆胤帖加成給
정조 16년 · 목
兵曹啓言觀此咸鏡前監司李文源狀啓則枚擧慶源府使李顯宅牒呈以爲本府處在邊上軍器什物公廨城堞朽鈍頹圮故辦備物力軍物之可以修補者修補可以改備者改備公廨城堞修改塗灰而府使勢難一一監董將校出身南喆胤別定都監終始看役不可無酬勞之道云故發遣褊裨摘奸則城堞公廨無不修完軍器什物亦皆精備前府使李顯宅莅任三載以其薄廩其所修改若是夥多誠爲可嘉令該曹考例稟處云此等修擧係是守令分內事而修繕之數如是夥然其在激勸之道似當施以加資之典而土校南喆胤則道啓旣不請賞請置之敎以該倅陞品職敍用土校帖加成給
정조 16년 · 강
命咸陽等四邑大同布及原州等六邑砲保木以純錢代捧
정조 16년 · 목
備邊司啓言取見慶尙監司鄭大容狀啓則以爲咸陽等四邑近年麻農登歲少而歉歲多一疋之直不下二兩每當上納之際民有艱辦之慮毋論豐歉純錢代納實爲便宜請令廟堂稟旨分付矣錢之爲布雖出於責土產之意而布則有退托之若錢則無豐歉之殊四邑民情皆願代納一時變通不足爲拘咸陽居昌安義山淸等邑大同布以純錢代納之意請分付允之又啓言取見江原監司尹師國狀啓則備陳道內綿歉之狀仍以爲原州等六邑砲保價木訓局每年以本木上納事連爲關飭而其中或有代錢之邑故昨年弊瘼狀聞嶺西各邑永爲代錢事仰請矣備局回啓如値綿貴之歲許令以實狀聞而今年綿歉有倍昨年實無本色收捧之勢以錢代納事請令廟堂稟處矣今此狀啓寔出據實有難防塞原州等六邑砲保木只今番特許以錢代納而此後如非京外所共知之如今年綿歉毋敢仍以爲例輒事狀請之意請一體分付允之
정조 16년 · 강
御熙政堂行抄啓文臣親試課講及文臣製述專經文武臣殿講親試試官吳載純徐有防李秉模徐榮輔金祖淳課講試官徐有防李秉模文臣製述殿講試官徐有隣沈頤之李洪載徐邁修金方行徐榮輔李百亨武臣殿講試官吳載純鄭好仁趙心泰李章漢洪仁默尹光普權漢緯
정조 16년 · 목
以漢拜陳平爲典護軍敎爲親試題副司果鄭魯榮三下一居首以新羅金庚信謝加封太大角干箋及臣作朕股肱耳目箴爲文臣製述題兵曹佐郞朴孝成箋三下居首課講副司果洪秀晚純通居首文臣殿講副司果尹悌東學諭金鳳擧以略居同等武臣殿講訓鍊副正鄭周誠略居首社稷令李德升禮曹正郞安邁權典籍柳英喆承文副正字韓翼鎭洪時濟文臣殿講居不都總都事尹相重張鉉宅宣傳官李煥益田遇聖鄭惟儉柳相斗柳相默訓鍊判官朴思弼主簿張夢說武兼李宜秀備邊郞李性林閔喆訓鍊都監哨官南建中禁衛哨官鄭宅信御營哨官鄭魯誠總戎哨官黃相轅武臣殿講居不政院竝以禁推傳旨捧入敎以分揀各於本司入直能誦後草記替直
정조 16년 · 목
政院啓言專經武臣殿講時守禦哨官曺漢星昨已出屯而該曹混同書啓以致受點該曹之不能審察萬萬未安請當該堂上推考允之
정조 16년 · 강
遞承旨洪明浩李祖承申耆洪義榮以徐邁修李家煥金翊休徐榮輔代之前望也
정조 16년 · 목
宣傳官差出事政稟未卽入啓明浩祖承該房也耆義榮坐直也
정조 16년 · 목
以李敬一爲吏曹參議中耆新通嚴耆爲持平
정조 16년 · 목
以旣在闕中不爲肅謝政院請推允之
정조 16년 · 강
以李潢尹光濩爲顯隆園令口傳也
정조 16년 · 목
敎曰以念奮之意點下於守令而回在外許遞前縣令尹光濩今日政調用齋郞依筵敎相換事分付政官若已出去口傳擬入又敎曰篤老侍下以假官久直齋所金魯敬司僕僉正本職他司相換事分付該曹口傳爲之該曹以尹光濩擬造紙別提批下後以司僕僉正金魯敬宗廟令李潢相換顯隆園令尹守翼司僕僉正李潢相換顯隆園令洪最榮造紙別提尹光濩相換
정조 16년 · 강
命保寧縣監吳正根依寶城例分揀仍任
정조 16년 · 목
忠淸監司李亨元以保寧縣稅穀晚時裝發該縣監吳正根現告事馳啓敎曰此時守令不可輕遞依寶城例分揀仍任使之贖罪於撫摩之政事回諭
정조 16년 · 강
召見湖南湖西句管堂上徐有隣金文淳于誠正閣仍命假注書申漵陞六
정조 16년 · 목
因次對頉稟敎以湖西湖南保布代錢事有詢問者句管堂上來待○有隣等來待命入侍予曰嶺民之踰嶺者頗多云然否有隣曰遠地風傳指十爲百指百爲千豈有彌滿道路之理乎予曰湖南伯狀啓保布皆以純錢爲請湖西嶺南綿農稍勝而湖南則若是尤甚乎有隣曰今年又以純錢代捧則誠爲可悶矣予謂有隣曰卿持此狀本往議于大臣回奏可也予謂假注書申漵曰予入耆社之年爾亦當入參而尙帶烏角可乎仍命漵陞付司果
정조 16년 · 강
命三南災邑各樣身貢布分等代捧仍飭宮房衙門營邑所管峽邑火耕海島折受勒定準總之弊
정조 16년 · 목
湖南句管堂上徐有隣啓言全羅監司鄭民始狀啓以爲本道綿農慘被歉荒各樣身布無由措辦道內砲保及各軍門各衙門身布番布限明年九月以錢許代云忠淸監司李亨元狀啓以爲本道綿農到處慘歉而以素尙綿農本非宜土强加區別淸州等二十一邑砲保價布錢木參半各樣軍布純錢代捧洪州等三十三邑砲保價布及各樣軍布以純錢上納云慶尙監司鄭大容狀啓以爲本道綿農遽判大無京司上納各樣貢布在前如此之時狀閒變通亦多已例參考丁未辛亥區別三等而尤甚玄風等二十九邑各衙門身貢布竝純錢之次咸昌等二十六邑各衙門身貢布竝純錢訓局保布錢木參半稍實安東等十二邑各衙門身貢布竝純錢兵曹禁御兩營木邊折半代捧訓局保布錢木參半事請令廟堂稟旨分付矣依下敎問議于大臣則以爲湖南綿農雖曰判歉通一道純錢殆無限節令道臣區別尤甚之次尤甚則依狀請施行之次則許以折半代錢爲宜湖西綿農之頻年歉荒不可不念而訓局砲保與他自別兵曹價布亦係緊需所請中淸州等二十一邑砲保以本色上納洪州等三十三邑砲保以折半代捧其餘價布及各樣軍布毋論淸州洪州等邑依狀請施行爲宜嶺南則朝家軫念合施別例道臣分等亦有意見竝令依狀請施行爲宜云矣大臣之意如此請依此施行從之敎曰綿農已料其若此且非再耕之田也度支年分啓目有所措辭判下俵恤之際果闊狹乎申加提問俾無不均之弊而句管堂上登筵時欲爲下敎而未果擧條中添書以下卽峽邑火耕海島折受之官房衙門營邑莊土事也無論豐歉勒定一定之總爲無告切苦之瘼常年猶申飭況極備之餘乎嚴飭道伯依年前飭敎擧行若有肆虐厲民者先從各宮房京衙門重治其差人使峽民海氓得以息肩而關東一體分付
정조 16년 · 목
假注書望筒以尹益烈林漢浩李東明擬入敎曰事近干恩焉敢若此當該出望注書汰去洪樂游仍察廳任
정조 16년 · 강
命訓戎前僉使李明奎西水羅萬戶鄭光賓永達萬戶金慶郁黃拓坡權管康思胤加資土校禹東贊等帖加成給
정조 16년 · 목
北兵使尹得逵狀啓以爲因穩城府所管前任永達萬戶金瑞貞上言永達堡烽把移屬本府事及城堞修築事前兵使李潤慶在任時往復道臣黃拓坡堡城堞一體改築事亦已講定矣卽到付穩城府使趙岱牒呈以爲本府民戶鮮少永達堡烽把移屬一節殆同龜背括毛他鎭已有近例內奴中請得二十四名與本堡原卒循環立直庶可爲救弊之一道城堞修改事兩堡凋殘有難責成故所入物力役軍料米皆自本府辦備永達堡則三月初六日始役同月二十七日畢役而體城周回二千九百四十五尺高十二尺廣二尺五寸女城七十五垜甕城一處曲城四處改築南門樓八間砲樓七處新建西門樓六間改修黃拓堡則四月初八日始役同月二十七日畢役而體城周回二千七百六十三尺高十二尺廣三尺女城八十三垜甕城二處改築砲樓五處南門樓八間新建而永達萬戶金慶郁監役都監閑良禹東贊黃拓坡權管康思胤監役都監嘉善崔夢禎等奔走效力監役牌將折衝吳明七司果金舜興閑良金明佐韓蓋周等亦爲董役效勞云故發遣軍官使之摘奸則城堞周廻高長一如所報甕城曲城與門樓砲樓等一竝修築頗有改觀之效該府使趙岱役丁糧米辦備繼用次第告功誠爲可尙永達萬戶金慶郁都監禹東贊黃拓坡權管康思胤都監崔夢禎等盡心董役似當有酬勞之擧牌將吳明七金舜興金明佐韓蓋周等俱有其勞自本府相當任窠一一收用之意發關分付而永達堡烽把移屬事本府軍總本來不多移屬與否非所可論內奴劃給事在永達宜有息肩之道而第念道內各鎭堡中疲殘不成樣者亦多有之則劃給之擧反先於稍勝之永鎭事近斑駁且內奴事體何等重大則劃出一款臣何敢容易議到乎訓戎僉使李明奎西水羅萬戶鄭光賓到任以後公廨軍器之改修城堞之修築其數頗多而物皆自辦鎭卒之騰頌稔聞其實狀故軍官摘奸之路一體看審則訓戎鎭公廨六十四間新建蓋瓦四十一間改建蓋瓦軍器長片箭竝一千九百部十四箇喇叭一雙瑣笛一箇大錚二坐鼓二坐修補云西水羅堡體城三千二百九尺內二千五百五十九尺改築六百五十尺仍舊修補曲城五處甕城二處修築女城九十九垜新築公廨二十二間新建五十間修補軍器認旗一面手旗一面藍高招旗一面中五方旗五面淸道旗二面角旗四面令旗四面巡視旗二面旗總旗六面隊長旗十八面皆以綿紬新造筒箇十五部大鼓一坐中鼓一坐喇叭一雙新備鐵甲二十一部鐵頭口十八部長箭一百六十部片箭一百六十五部六箇交子弓七十三張弓弦七十三條環刀四柄鳥銃十八柄鉤鎗二柄俠刀棍十柄長鎗八十九柄藤牌二坐三穴銃一柄喇叭一雙修補且於昨冬大雪之後辦得如干白水毋論府堡民抄其中最無依者九十八名躬行分給救其凍寒云訓戎前僉使李明奎西水羅萬戶鄭光賓俱以殘鎭之力自備修擧君是夥然其殫竭圖報之誠實爲嘉尙請令該曹考例稟處○兵曹啓言觀此北兵使尹得逵狀啓則永達堡烽把移屬本府事邑報中府民鮮少以內奴劃給與原卒循環立直庶可爲救弊之一道帥臣則以不可容易議到爲辭而本道餘奴中曾亦有參量各鎭殘盛量宜劃給之近例此則令道臣更探事情從長區處各鎭堡修改之役參以多少宜有區別論賞之擧西水羅萬戶鄭光賓其所修繕比他鎭稍勝且給木綿於堡民無依者俾免冬寒亦足嘉尙其在弊勸之通似當施以加資之典永達堡監董土校禹東贊黃拓坡堡監董土校崔夢禎竝帖加成給而事係恩賞請上裁穩城府使趙岱訓戎前僉使李明奎永達萬戶金慶郁黃拓坡權管康思胤等雖有其勞數皆不數且與土校事面有異請置之從之敎以殘鎭邊將之如是誠勤不可與邑倅論穩城倅外一體施以加資之典
정조 16년 · 목
該曹啓言義城幼學權以度原情以爲渠等八世祖花山君應銖初妻安氏生一女再妻柳氏生二男曰遇曰迪三妻成氏生一男曰遘渠等卽柳氏出遇之后渠等族人述祖卽成氏出遘之后兩家俱祖花山君而宗派卽渠等也不幸渠等七世祖早世後述祖等先祖諉以見參於壬辰功臣會盟錄而冒承宗統矣逮至數代禍起蕭牆變幻家乘改刻墓碣蔑倫悖義罔有紀極渠等從高祖邦翰等不得不擧狀呼籲而述祖之高祖兩人罪著亂倫斃死杖下矣頃於丁未年間述祖等蹈襲乃祖私記家牒且潛乞文字撰出花山君行狀年譜而至以庶之一字勒加於柳氏子遇與迪故以此奔訴於營邑則辨決明白而倫常之變事係重大故當時査官互相推頉終無昭雪之期伏乞特賜判下俾伸誣冤云熙川良人申亨得原情以爲渠父貴益以熙川官奴壬辰年間隨行於本官勅需庫子之役其年四月本倅李光國之孫忠佐登武科率倡下來而勅庫錢四百兩推用爲言故四百兩錢果爲納用矣其年七月本倅徑遞而書給手記曰吾祖子孫中得除外任則此錢計利準報云故渠父不得已擔當四百兩殖利錢每年八十兩備納於勅庫矣忠佐得除嘉山故屢次往告則以爲年年利殖雖難盡報本錢四百兩當以子母定息例從速備給云及其遞歸頓無一分備償之念渠父以此錢事方被滯囚之境不勝至冤有此鳴冤之擧云權以度祖先嫡庶辨別事査究事實莫如本道則更不呈訴營邑乃敢鳴金籲天者萬萬猥越請考律勘處本事令該道道臣詳査決折申亨得推錢事遐土至微至賤以此瑣屑之事至於鳴金籲天者極爲痛駭請考律重勘本事自臣曹徵給允之
정조 16년 · 강
御春塘臺行內禁衛秋等試射
정조 16년 · 목
額外內禁衛閑良金煐鐵箭一矢十五步二矢八三矢十二步騎蒭二中居首命直赴殿試額外出身金憲柱鐵箭一矢十一步二矢十二步三矢十九步一番出身李喆騎蒭三中命以柳葉箭一巡比較憲柱貫一中筒箇一部賜給喆邊一中弓矢一部賜給○敎曰閑良李殷彬以同劃拘於定額未免見漏今番特爲直赴會試
정조 16년 · 강
命宣傳官張鉉宅棍汰
정조 16년 · 강
命總戎使李柱國白翎鎭島配
정조 16년 · 목
兵曹判書李秉模啓言近來武弁風習實多可駭雖以直領一事言之先朝飭令本自嚴明向臣筵奏之後微末武弁雖因不設禁之聖批任其隨力爲之而至於武將諸人無不恪遵矣聞有一二亞將以着天翼之故大見非斥於一將臣云傳說藉藉臣不勝怪訝問于李明運申大顯則明運謂以果以此事見斥於總使李柱國云大顯則雖不指名將臣果有非斥之論云此將臣以曾經元戎之人不有先朝飭令有此沮敗之橫議致令諸武弁靡然觀望至有近侍之武弁亦敢無難冒犯其爲損國體壞紀綱所關非細請總戎使李柱國施以譴削之典敎以武臣之着直領一事非不知先朝有嚴禁之命而昔年設禁之後旣不能至今遵守則今又申明舊典或慮有如前乍行旋廢之歎故向者措辭批答於兵判擧條者不但爲諸武弁特垂曲念而已意在於難於永遵之令甲不欲徑施彼李柱國者抑何意思敢於先朝令甲有此悖口雜說自亞將以下使不得遵法大抵柱國之罪雖勿問若有關於所重處犯科未嘗或恕己酉秋至重至敬至尊之大役爲我國臣民者孰敢不各效躬操版鍤之誠而伊時柱國所帶營門事極爲駭悖兼有舟橋待令該營船事此二事則爲所重略施薄勘而其後宥釋之後以愛欲生之意前後筵敎何等嚴明諄複則若非豚魚木石渠亦有人心而又有此等犯科可謂究其說而不得旣過昨日筵對今日始請譴削者何太緩施以島配之典仍命柱國島配于白翎鎭○秉模曰復賊作逆之後其時大臣諸臣皆以當施緣坐縷縷爭執而殿下至以示人不廣爲敎特垂曲保之恩置之元戎之任至今全保寔出於大聖人天地河海之度量前後恩造至矣盡矣縱是豚魚木后庶幾感激圖報之不暇而渠敢憑恃自恣不悛舊習凡有事爲必欲角勝甚至此事亦欲背馳乃已此在渠雖薄物細故亦可見其平日心腸之贔慝矣此而置之其可爲嚴國法尊紀綱之道乎予曰卿言是矣如不處分紀綱無以振刷故姑施薄竄渠若感激悔愆一革舊習則未必非玉成之道今此處分實是終始全保之意也
정조 16년 · 강
命宣傳官金爀白翎僉使李長益相換
정조 16년 · 강
以趙心泰爲總戎使前望也
정조 16년 · 강
命吏曹參議李敬一望筒勿施仍任海伯
정조 16년 · 목
敎曰每政輒越事體苟且昨政不得已點下更思之近日海西農形水浸雖不如嶺湖道內沿海延安等邑亦不可弛心此時方伯之任決難付之生手民事爲重何顧官方吏曹參議李敬一受點望筒勿施斯速行部着意省野區別登稔之各異俾海西一方民獲免此疆爾界之別事嚴飭行會
정조 16년 · 강
召見前畿伯徐有防于重熙堂仍命內閣屬官考功之未及磨勘者每於六臘貶坐以旣經褒貶竝勿論之意修啓
정조 16년 · 목
有防啓言本閣屬官之每十日考功必待時任閣臣備員後擧行者自是格例而連因時任之不備每當日次則以後日次同爲磨勘之意措語啓辭亦已屢年矣今若於備員後竝與未磨勘者同爲磨勘則伊時閣臣及屬官已多移遷其勤慢能否無以考察區別到今磨勘終涉難便臣等之意自今以後時任不備時未及磨勘者每於六臘貶坐之日以旣經褒貶考功之未及磨勘者竝勿論之意啓目封進時同爲啓辭貶坐未設行之時則以本閣褒貶時任不備旣未得設行自某月至今某日閣屬官考功之未及磨勘者何以爲之之意修啓入稟以待處分六臘貶坐之前若値頒赦則一依政院之未承授推考傳旨蕩滌之例亦爲措辭以稟恐合事宜矣從之
정조 16년 · 강
命前訓鍊正吳應常加資定堂下武臣資窮後陞敍者加資之式
정조 16년 · 목
兵曹啓言前訓鍊正吳應常纔有陞敍之命矣資窮之後若蒙陞敍則曾有加資之例依例加資旣承筵敎此後則毋論訓鍊正軍器正請以此定式施行允之
정조 16년 · 강
湖南伯鄭民始以康津地致敗寶城郡稅穀未拯者分徵於沙格色吏等處馳聞
정조 16년 · 목
狀啓以爲康津地方致敗寶城郡稅穀邑鎭之竝力搜拯已及三旬而一包之外更無所拯揆諸事理萬不近似當初船漢輩近家經宿翌日船覆云者極涉訝惑而只以人物之渰死法例所在雖不敢以故敗直斷到今穀物全數未極情狀亦多可疑是必有別般奸情若不準數徵出依法處斷則將無以懲後而勵他未拯穀物爲先分徵於沙格色吏等處待其準捧後更爲窮覈取服具格陳聞計料
정조 16년 · 강
施泰安縣渰死人等恤典
정조 16년 · 목
忠淸水使金明遇狀啓以爲泰安縣監韓永逵牒呈內卽到安興僉使移關內本鎭馬島頭頭人來告以爲泰安遠西面居民權德三等七戶率家屬十九名同騎一船南面居民文成贊等八戶率家屬二十名同騎一船漁利次往于南陽地採蛤沈醢下來矣今七月二十日夜大風兩船隻俱爲敗沒於本島後洋男女各二名生出其餘皆爲渰死云矣三十五人命之一時渰死極爲驚慘未拯屍身亦爲夥然各別搜拯之意沿海各邑鎭嚴飭發關敎曰如有生前身役蕩減事分付
정조 16년 · 강
命領府事李福源家遣御醫持藥物看病
정조 16년 · 강
命統營所屬漁艇改造者以風落松許給仍飭諸道船稅之當頉未頉査實狀聞鹽盆漁箭白徵之弊斯速釐正
정조 16년 · 목
統制使李潤慶狀啓以爲熊川縣監金輔明牒呈內今六月二十五日風雨大作兵船伺候船改造年久者絕纜相撲一時破碎而薺浦假將申光斗牒呈內二十五日風雨兵船及一伺候船破碎云晴川前別將嚴重武牒呈內戰船致敗已爲牒報而一伺候船亦爲漂盪破碎云矣兵船則風落松中可材者斫給改造伺候船則以破船餘材移造而不足者亦於風落中磨鍊斫給風落松則別遣軍官遍審知數後修成册上送備邊司至於今番風波破碎之漁艇案付均廳歲納其稅緩急使用無異公船而方秋漁採一時爲急今此風落中若不許給則萬無從他可得之勢許多海民資生無路此一款令廟堂稟旨分付敎曰依狀請施行事分付大小船隻之句管均廳者在無風之時許多傷杇不卽頉給以致白徵之弊每欲一番申飭而統營屬漁艇如此則他沿海可知漁艇如此則年久之他船亦可知事目至嚴雖難容易闊狹揆以輕重之別亦豈浮於公賦年分之大政則彼猶除敬差官之行一付之道臣況此船稅一事乎又況一時爲民便宜之擧乎大抵京鄕各異則雖使離婁爲均堂何以及聞諸道之船弊乎今番則勿拘常格特令各其方伯嚴飭守宰等處風破者年久傷杇者之大小船稅之當頉未頉者一幷査實雖或不及於比總俾無一民白徵而苟能察飭亦豈不相當於比總乎此非予意卽仰體先朝爲小民制法之本意須令廟堂措辭嚴飭諸道以其擧行後形止條列狀聞事分付鹽盆漁箭白徵之弊亦令道伯往復該堂斯速釐正事一體嚴飭
정조 16년 · 목
儲慶宮毓祥宮延祐宮懿昭廟文禧廟秋享在再明也
정조 16년 · 강
校理金熙朝疏陳兼銜應避賜例批
정조 16년 · 목
其父翊休方帶承宣也
정조 16년 · 강
命傳香承旨馳詣受香諸處奉審摘奸遣吏郞摘奸諸執事淸齋與否
정조 16년 · 목
儲慶宮毓祥宮延祐宮懿昭廟文禧廟秋享在明也
정조 16년 · 강
召見備局稟事堂上徐有隣鄭昌順金文淳李秉模李漢豊及畿伯徐鼎修于誠正閣
정조 16년 · 강
重推統制使李潤慶仍命該營風落松適用之方令廟堂從長講求
정조 16년 · 목
稟事堂上徐有隣啓言統制使李潤慶以風落松區處事有所狀報蓋風落松數爻爲一萬九千餘株面狀啓則以爲區別大中小熊川薺浦晴川兵伺候船及頹壓民戶磨鍊烙給爲言其餘則出給沿海漁艇爲請而竝引丁酉辛丑已例報辭則上半同於狀辭下半又以昌原漕船安泊處栅木密陽被燒南倉柱樑木熊川薺浦等邑鎭社祠烽幕倉舍城門修繕皆許給而在於平阪者出用在於高峯者依事目自朽爲請矣取考所引丁酉辛丑已例則丁酉風落松爲十萬四千餘株辛丑風落松爲十八萬餘株而今番風落之止於一萬九千餘株雖緣風勢之前後不同而以統營封山之許大幅員數爻之若是相懸已著欠察之失雖以所請諸條言之丁酉則戰船伺候船民船營邑鎭公廨修補民人家舍修葺計株請報辛丑則只以頹戶結構爲先烙給爲請而猶以擅便至於請罪則今此狀啓之不計株數報辭之多添剩語已涉乖當且風落松修上成册後待指揮區處自是前例而其所狀報顯有擅便之意其在重松政杜後弊之道不可無飭統制使李潤慶從重推考其中兵伺候船頹壓戶漁艇之已蒙允許者及熊川社祠材木酌量烙給後報其株數其餘諸處勿爲檀自烙給度其緩急量其所入計株數論理報來待回題擧行之意請分付敎曰迂闊哉統帥依爲之鄭昌順啓言臣於年前嶺伯時巡到統營則連抱棟樑之材委積路傍不知爲幾千萬株凡風落松自朽之法雖爲申嚴松禁之意使有用之材盡歸空棄之地非但可惜若慮諸閫因此風落生意犯斫則初豈可授以禁松之任哉且各處戰艦公廯修補之不許風落之松必請斫伐之用者甚無意義臣方待罪水部工匠等以陵䆮器皿鑄造等事論報備局請得許題以朝令之至嚴斥其所訴而此亦所重有在有難防塞今年風落聞甚夥多而膠守自朽之法恐歸無益之科似有闊狹之道故敢達矣敎曰節目之至嚴指常時箇箇株株風落之謂也若大風木落不可一味膠守使有用之物歸之無用其適用之方令廟堂從長講求追後稟處可也
정조 16년 · 강
命宣傳官李長益改差
정조 16년 · 목
兵曹判書李秉模啓言宣傳官李長益在外未及上來請改差從之敎以口傳差代
정조 16년 · 강
命救活人命人觀象監前主簿金弘亮令該監調用
정조 16년 · 목
漢城判尹金文淳啓言北部令宋彙敏枚報以爲汝矣島居民等狀內今六月十六日潦水漲溢一點弧島水勢懷襄船路亦絕居民六十三戶方在飢困之境矣麻浦居觀象監前主簿金弘亮船載米豆分給六十三戶而二百九十七人口賴以得活云部官親往摘奸則每戶米三斗豆五升分給救活的實爲辭矣自臣府亦爲廉探則一如該府所報而分給米合爲十二石九斗豆爲二石零矣捐財救活雖極嘉尙三十石以下旣無論常之例所當勿論而事關民情請令賑廳稟處敎曰帖加雖有十石以上論賞之例渠非常漢必折鬱至於加資則過矣捐財活民之功不可仍置令該監修述官加定如已經直差三曆官以示重民命之意
정조 16년 · 강
命禁營別備名目自今置之
정조 16년 · 목
禁衛大將李漢豊啓言臣營支放新捧前每年不足故封不動中推移放下後待新捧還報近成前例而不敢循例擅便敢此仰達敎曰別備云者以私俸補公用也禁御兩營所捧米木錢布無非惠均廳之移劃與給代也米保布保也卽公貨非私剩則餘當盡錄別備之稱甚爲無謂惟其制法之意似在於設此防限禁其滲泄而此豈足爲眞箇節用之道乎名目終涉不可自今置之
정조 16년 · 강
命以明日展拜景慕宮
정조 16년 · 목
敎曰明日展拜景慕宮後仍行秋享大祭省牲省器路由館峴以此分付仍命禁軍二番訓局步軍八哨馬軍二哨爲先後廂留陣置之狹輦軍一百名爲之
정조 16년 · 강
執義宋民載上疏賜批
정조 16년 · 목
疏略曰世道日下國綱漸弛而豈有如今日李柱國之孤負聖恩不有朝令者哉渠之踐歷莫非濫竽而至於年前元戎之特授寔出於含垢匿瑕之聖度則在渠道理固當感激惶戲竭誠圖報之不暇而惟其癡濫之習去益不悛愚頑之性猶復如前頃當至重至敬之役身爲將臣該營應行之事漫不惕念器械則不思分力船隻則不卽待令卽此一款已是渠難赦之罪而今此直領一事又何其萬萬無嚴也旣有先朝之令甲又有近日之飭敎則所當先自恪遵董飭諸武而乃反非斥守法之人沮敗申嚴之令公肆咆喝必欲不遵國典而後已前後負犯決不可島配而止臣謂白翎鎭島配罪人李柱國施以荐棘之典斷不可已也批以李柱國事難化者氣質之病而處分止此足矣
정조 16년 · 강
命平壤武烈祠重修畢役日送香祝致祭皇朝參將駱尙志一體配享
정조 16년 · 목
平安監司洪良浩狀啓以爲竊伏念我東方再造家邦莫非皇朝之恩而抑由東援諸將伏義舊武之功也東援之功莫大於平壤一捷肆我宣祖大王特遣盡工圖寫石尙書曁提督李如松總兵楊公元李公如栢張公世爵之像蓋石公力主東援之議提督三總兵收復平壤傑然爲功宗亂旣定建祠于平壤卽今之武烈祠是也臣赴任之初首先瞻謁石尙書李總兵二公眞像儼然颯爽如生其餘三公之像佚於兵燹代以木主不覺慷慨嗟惜而況其建祠草創於兵亂之餘制度狹陋儀文不備數楹屋宇寂寥荒涼曾無守直之所只有數箇齊任月再焚香而已臣竊爲之慨然咨詢經紀抄選儒生武士新構東西兩齋使之分居輪直以爲肄業之所恢拓外基將建大門以尊體貌以賁觀瞻其於崇報之道庶補萬一而謹稽當時事蹟抑有一事未擧者平壤誌詳載復城始末而其略曰癸巳正月六日提督李如松領三協將楊元李如栢張世爵率兵四萬二千七百餘人進陣城北倭將望見天兵之紅衣者曰此浙江兵也勁悍無敵憮然有懼色八日黎明提督鳴鑼一聲三軍齊進一軍攻七星門一軍攻普通門一軍攻含毬門賊從城上用長鎗大劍齊刃下垂森如蝟毛矢丸雨下人不敢近提督手斬退縮者一人徇示陣前參將駱尙志奮身先登諸軍鼓噪從之尙志腋挾大砲大呼連放烟焰漲天又手攫死屍擲之城上賊大驚以爲天兵飛上城退保內城尙志打破城門乘勝勦殺賊窮縮走入土窟多穿孔穴望之如蜂窠從穴中亂發銃丸天兵多死者提督收軍還營曰獸窮則摶不如姑與生路夜三鼓賊從大同門遁一日夜至平山道多顚仆而死經略宋應昌奏捷曰倭兵死者二萬餘人鮮人被俘者一千二百人各還其居云云矣惟此復城之績雖藉提督諸公協力耀兵之威而至若奮身陷城掃盪巢窟專由駱將之功觀其衝冒白刃挾砲投屍雄膽猛氣摧山倒河雖古之名將無以過之豈不偉哉至今箕城之人傳說如昨日事欲報其功實合家尸戶祝而當時之不列於腏享者厥有由焉提督總兵皆是大帥駱公乃其麾下偏將故未入於圖像之中遂漏於秩祀之列可勝惜哉且臣嘗聞前輩之言駱將勇冠三軍號稱駱千行當時討倭之役每多摧陷之功贊畵使李時發與之周旋行陣服其壯勇氣義相契結爲兄弟駱將載來唐書數千卷以贈之李氏之家遂以多藏書稱以此觀之其於郤穀之詩書關公之春秋庶幾近之可謂稀世之奇男子也以若人物有若功績在我國豈可無表揚酬報之典而況於箕城已建之祠何靳一體之祀乎方當祠屋增修之日從以配食時則可矣亦無張大之擧伏乞將臣此啓下詢禮官特命皇明參將駱尙志躋享於武烈祠則不亶爲邦人報功之誠抑有光於聖朝尊周之義敎曰武烈祠之重修不待朝令卿乃捐俸鳩財拓其址基建其門廡又選儒武以接之云者卿之心可感卿之事可尙役告成日當送香祝致祭于尙書以下諸位卿其臨時狀請香祝噫駱參將之有大功偉勞於我國而尙闕一體之祀實爲曠典欠事月前起感於神皇諱辰有一二表章崇報之擧而參將事未及記憶不能幷提於伊日之敎卿能敷陳若此尤可謂得體詢于掌禮之臣豈有別見特許狀請卿其知此意涓吉造版妥靈而致祭亦當同爲竝須知悉事回諭
정조 16년 · 강
命關西各鎭添給耗穀從速分給
정조 16년 · 목
平安監司洪良浩狀啓以爲因備邊司啓下關謹以傳敎內辭意知委於各該主鎭地方官處列鎭時存精實還穀之與民相當與否使之較量條列牒報矣各鎭地方官査正之報今纔齊到故以其時存穀數較量於應受民戶則楊下阿耳山羊會牛峴彌串西林宣沙仇寧幕嶺龍淵委曲壬海吾老粱乫軒洞寧城兔城等十六鎭戶穀相當更無有餘不足之歎方山水口淸城玉江乾川昌洲於汀灘廟洞雲頭里甲巖車嶺老江林土小吉號里楸仇非小坡兒廣坪嗭洞金城等十九鎭還穀比諸民戶或有過多處或有不足處故過多處減省不足處增劃待明春使之移轉去來而各鎭時存還穀民戶及增減數爻條列後錄前年修啓中所謂那移之穀昨冬已皆捧上竝與荒麤簸揚後實粒作石者而入於時存穀數爻中至於停退穀則此乃隨所捧當爲次次入錄者故姑不擧論於時存還穀中此後還穀耗上殖耗停退者次次還捧則穀多病民之弊必復如前限十年更爲査閱裒多益寡狀聞區處之意永爲定式施行○義州所屬淸城眞各衙門時存折米九百三石零民戶三百二十一戶楊下鎭各衙門時衙存折米三百十八石零民戶五十三戶玉江鎭各衙門時存折米四百六十九石零民戶六十九戶水口鎭各衙門時存折米五百四石零民戶一百三十九戶方山鎭各衙門時存折米七百三石零民戶一百三十八戶乾川堡各衙門時存折米四百九十三石零民戶七十五戶地方官義州府尹趙鎭宅査報內各鎭還穀以時存折米較量於民戶則淸城鎭不足折米爲一百五十三石水口鎭不足折米爲八十三石方山鎭不足折米爲五十九石玉江鎭餘穀折米爲九十五石乾川堡餘穀折米爲一百十石而楊下鎭則戶穀相當故玉江鎭餘穀折米九十五石內四十石移劃於方山鎭不足之代五十五石移劃於水口鎭不足之代乾川堡餘穀折米一百十石移劃於淸城鎭不足之代待明春分糶時使之移轉與受云昌城所屬昌洲鎭各衙門時存折米九百五十一石零民戶一百八十戶於汀灘堡各衙門時存折米二百一石零民戶六十五戶雲頭里堡各衙門時存折米一百七十石零民戶二十八戶廟洞堡各衙門時存折米一百十三石零民戶二十戶甲巖堡各衙門時存折米一百六十石零民戶二十八戶地方官昌城府使姜膺煥査報內各鎭還穀以時存折米較諸民戶則昌洲鎭不足折米爲二百九十七石於汀灘堡不足折米爲二百六十二石廟洞堡不足折米爲二十五石雲頭里堡不足折米爲二十九石甲巖堡不足折米爲五十二石五鎭合不足折米六百六十五石以地方官昌城府還穀分數移劃云楚山所屬阿耳鎭各衙門時存折米三千三百七十一石零民戶二百九十二戶車嶺鎭各衙門時存折米一千三百八十七石零民戶三百二戶山羊會鎭各衙門時存折米七百二十石零民戶一百五十二戶牛峴鎭各衙門時存折米二千五百六十八石零民戶三百七十六戶地方官楚山府使金啓洛査報內阿耳鎭還穀以時存折米較諸民戶則今無穀多之弊山羊會牛峴兩鎭還穀戶穀亦爲相當車嶺鎭還穀較諸民戶不足折米爲三百六十石故以地方官楚山府還穀移劃云安州所屬老江鎭各衙門時存折米八百三十八石零民戶四十六戶地方官安州牧使朴宗甲査報內老江鎭還穀較諸民戶則餘穀折米爲四百七十石故移劃於肅川府云龍川所屬彌串鎭各衙門時存折米二千三十九石零民戶二百三十一戶地方官龍川府使柳光國査報內彌串鎭時存還穀較諸民戶則戶穀相當云鐵山所屬西林鎭各衙門時存折米一千二百九石零民戶二百八十七戶宣沙鎭各衙門時存折米四千六百十八石零民戶六百九十戶地方官鐵山府使申載文査報內西林鎭還穀戶穀相當宣沙鎭還穀以時存折米較量民戶則別無餘穀彌島還穀耗條逐歲還送本鎭事定式施行云朔州所屬仇寧鎭各衙門時存折米五百五十一石零民戶八十五戶幕嶺鎭各衙門時存折米一千八百五十五石零民戶三百五戶地方官朔州前府使白師謹査報內幕嶺鎭還穀以時存折米較量民戶則今無穀多之弊仇寧鎭還穀戶穀亦爲相當云順川所屬龍淵鎭各衙門時存折米一千三百二石零民戶八十一戶地方官順川前郡守尹頤東査報內龍淵鎭還穀以時存折米較量民戶則無穀多之弊云委曲鎭各衙門時存折米一千一百六十七石零民戶九十九戶地方官雲山郡守金處純査報內委曲鎭還穀戶穀相當云碧潼所屬林土鎭各衙門時存折米七百四十八石零民戶一百十三戶小吉號里堡各衙門時存折米一百六十五石零民戶三十七戶楸仇非堡各衙門時存折米三十六石零民戶四十一戶小坡兒堡各衙門時存折米三十二石零民戶十二戶廣坪堡各衙門時存折米七十四石零民戶十八戶地方官碧潼郡守徐有鳳査報內各鎭還穀以時存折米較諸民戶則林土鎭餘穀折米爲七十九石小吉號里堡不足折米爲四十五石楸仇非堡不足折米爲一百八十四石小坡兒堡不足折米爲三十一石廣坪堡不足折米爲三十四石故林土鎭餘穀折米七十九石內四十五石移劃於小吉號里堡不足之代三十四石移劃於廣坪堡不足之代楸仇非小坡兒兩堡不足折米二百十五石以本府還穀分數移劃云郭山所屬壬海鎭各衙門時存折米一千二百四十二石零民戶一百二十八戶地方官郭山郡守李益賢査報內壬海鎭還穀以時存折米較量民戶則今無穀多之弊云渭原所屬吾老梁鎭各衙門時存折米七百八石零民戶六十三戶乫軒洞堡各衙門時存折米五百十八石零民戶五十七戶嗭洞堡各衙門時存折米一千六十一石零民戶二百五戶地方官渭原前郡守李栢然査報內各鎭還穀以時存折米較諸民戶則吾老梁乫軒洞兩鎭戶穀相當嗭洞堡還穀不足折米爲二百五十石故以地方官渭原郡還穀移劃云价川所屬金城鎭各衙門時存折米一千四百三十四石零民戶一百四戶地方官价川郡守李顯昱査報內金城鎭還穀以時存折米較諸民戶則餘穀折米爲二百五十八石故移劃於地方官价川郡云寧遠所屬寧城鎭各衙門時存折米一千八百六十一石零民戶三百五十戶地方官寧遠郡守白泓鎭査報內寧城鎭戶穀相當云陽德所屬兔城鎭各衙門時存折米八百五石零民戶二百五十五戶地方官陽德縣監吳泰賢査報內兔城鎭還穀較量民戶則今無有餘不足之弊云敎曰觀此狀本諸鎭穀簿庶可依俙排比而前此所劃耗穀於各鎭者果皆一一分劃自今年能皆蘇弊乎趁此令初嚴飭蘇弊俾有處分之實效事回諭節度使處一體下諭
정조 16년 · 강
罷承旨金翊休職重推承旨徐榮輔
정조 16년 · 목
因禁漏時刻單子敎曰雖由便近之館峴旣備法駕之行而禮曹儀注亦以嚴鼓磨鍊則只以正時磨鍊者該房事大是不察當該承旨罷職伴直承旨從重推考禁漏官事過後嚴治
정조 16년 · 강
命白翎島定配罪人李柱國更定配所於海州牧
정조 16년 · 목
敎曰今日筵中聞畿伯言李柱國發配之後昨日纔過臨津云可知其病後未蘇今番處分誠有罪重律輕之失渠雖負國而朝家之於渠欲其生終始全之之念何間於渠之有罪無罪乎行遣旣示雖老欲改之路宜令生往生歸非爲渠也一則欲遂本意一則爲訓將先生案況配則一也島陸何異白翎島定配罪人李柱國卽其所到地方海州牧更定配所押付後上來事令畿營傳撥分付於押去金吾郞處
정조 16년 · 강
詣景慕宮展拜仍行秋享大祭省牲省器
정조 16년 · 목
具翼善冠袞龍袍乘輿出永淸門明政門降輿乘輦出弘化門至泮橋降輦陞輦至宮大門降輦乘輿入齋室改具冤服詣版位行禮陞詣宮內奉審訖命本宮都提調蔡濟恭提調金尙集戶判趙鼎鎭禮判洪檍進前敎曰仲朔奉審在明日而今日旣行展拜奉審仍爲兼行還齋室改具遠遊冠絳紗袍詣省器位省器詣省牲位省牲還齋室敎閣臣曰望廟樓奉審亦以今日仍行也乘輿出宮大門降輿陞輦至廣禮橋謂兵判李秉模曰駕前與百官班每患雜畓此後則百官廣禮橋稍廣處成班駕前則於班次地盡頭外分列以爲定式至泮橋降輦陞輦出宮時泮儒祗迎命承旨收擧案無押班掌議問委折東齋掌議昨夜新差未及押班西齋掌議未差云命不押班掌議李朝鉉停擧掌議晚時差出之東一房掌議李興慶令館堂施罰仍入弘化門至明政門降輦乘輿由永淸門還內
정조 16년 · 목
南壇三角漢江木覓節祭在明也
정조 16년 · 강
召見奉審承旨于誠正閣
정조 16년 · 목
予謂徐榮輔曰南壇事體自別五禮儀以正一品爲初獻官而近來用二品爲之者極可訝惑蠶農壇至今以正一品爲獻官以南壇所重何如而獻官品秩則反不及焉此豈成說耶予於御極以後凡於大小祀典一念憧憧前後申飭亦已屢矣近又連送承史檢察將事而法久則弛勢所必至今番奉審時遍察壇址以至祭品等節一一看審以來可也
정조 16년 · 강
命南壇享祀時飭禁前路不淨之弊
정조 16년 · 목
承旨徐邁修啓言臣於今春以南壇獻官進詣享所則壇之西邊去大路不遠方當將事之時祖載之行皆由是路炬燭之光喧雜之聲實有欠潔之歎此後則令所屬字內營門及京兆各部每當春秋壇享另加飭禁俾盡處潔之道似好矣敎曰聞甚駭然此後嚴飭當部祭日及前一日各別淸道而字內營門及巡邏所管捕將處一體嚴飭別定將率各別禁斷
정조 16년 · 강
命漢江受香所典祀官宋知濂拿處奉常提調金尙集越俸一等
정조 16년 · 목
承旨申獻朝啓言卽者漢江受香所奉審史官來言兩色飯米不謹陪往至有改色之擧云祭享所用何等至重而不善奉去者誠極駭然當該典祀官所當重勘而本院請推之外無他可施之罰何以爲之乎敎曰當該典祀官事過後拿問嚴處常時不能申飭之提調越俸一等
정조 16년 · 강
召見藥院三提調于誠正閣都提調洪樂性提調徐有隣副提調徐邁修
정조 16년 · 목
日次問候也○予謂樂性曰李領府之病如何云耶樂性曰聞甚重云矣樂性曰前前右相金鍾秀聞以明日搬移于楊州靑龍洞云矣予曰朴判府事病甚非輕云然否樂性曰以其江居之故雖未詳槪聞非輕云矣予曰朴判府向來一疏予甚非之雖然旣有處分則聞其有病而一不遣問殊非敬禮之義大抵前前右相以對質爲請者萬萬不可此亦大臣彼亦大臣豈有使兩大臣面質之理乎今番處分於前前右相無一毫不足若是而前前右相如有不足之心則亦不是矣樂性曰然矣
정조 16년 · 강
命南壇享儀問議大臣以聞
정조 16년 · 목
敎曰今之南壇卽昔日郊祀之圜壇也禮士庶不得祭五祀大夫不得祭社稷諸侯不得祭天地惟杞宋魯以諸侯而祭之者或因大國之後或酬元聖之功也我東建邦創自壇君而史稱自天而降壘石行祭天之禮則後皆因之者以其不受大國之分茅而不至於太僭逼也至于我朝嚴於別嫌明微之義以圜壇之禮或涉於小國之不敢以祭光廟以後圜壇之號改曰南壇蓋用郡國州縣各祭風師雨師之制也主壇曰風雲雷雨而位居中面以南祝稱朝鮮國王臣姓諱遣正一品官爲初獻樂則用六成特於祀令列于中祀時日涓以兩仲配以山川城隍之版於左右竝面南於是乎專享爲合享而以示不敢祭之微意若乃致敬致潔之誠豈或以圜壇南壇之殊稱異制而有所間然也哉文獻脫遺有司多襲謬例近來見行之式及不如農蠶釋菜甚至獻官爵品古之正一品今爲從二品古之三色大羹和羹今爲羔豕二色與五禮儀所載若是差舛旣知之不可不亟修原儀事係典禮問議大臣以聞外此節目間疏漏處令禮曹太常釐正
정조 16년 · 강
命南壇神位版奉詣及還安時亞獻官陪奉往來著爲式前導儀仗令禮判參酌磨鍊壇所奉審及禁樵禁松樹木播種禁耕定界等節令字內營門及該部各別擧行牆垣令戶曹修治奏時行漏令雲監造用樂器載運車子令樂院從長變通淸道之節令參軍檢飭壇直令該部及判尹擇定
정조 16년 · 목
承旨徐榮輔啓言臣於南壇奉審之行有區區愚見敢此仰達矣五禮儀所載南壇方二丈三尺高二尺七寸故試以營造尺量之則方二十四尺五寸前高二尺八寸矣五禮儀所用之尺自文獻備考已言其未詳而以今營造尺所量較之則約略相符無甚參差四陛兩壝之制宛然可識樂則用雅樂而舞以六佾奏以六成六佾宗社山川之所通用也六成天神六成之制也神座位置則風雲雷雨位居中山川位南左城隍位居右竝在北南向一如五禮儀所載而五禮儀圖則三位竝列一行而今則山川城隍位稍前爲別行如品字樣蓋緣主位每獻四坫配位必稍前然後爵坫前正方爲齊一故久遠之例如此云矣敎曰此則似然矣榮輔曰位版奉安還安用神輿而自兵曹定送衛軍以爲陪奉云儀節殊未免草草其在重事體之道恐涉未安矣敎曰昨於知申擧條六有定式而觀於祝版之稱臣書姓諱而祭禮之莫嚴莫尊於是壇是享可以知之陪奉之際欠淨莫甚予於御極以後輒遣史官檢飭而此不過一時申飭當有一定之規廟社諸享香祝奉詣也猶用香亭儀仗雖有大中祀之別淸道之節在所不已此後前導用細仗而半仗與幾柄令禮判參酌磨鍊草記亞獻官陪奉往來可也榮輔曰壇之前面后築頗完緻而餘三面則莎草堆覆僅可以莎草枯盛微辨其方折之形禮郞部官旣有奉審之式則其有不能致審者不可無飭此後則永爲定式禮郞奉審如有執頉則當該部官自該曹草記論罪似好矣從之敎曰禮郞奉審雖有年前新定之式旣有字內軍門禁樵禁松之法自今勿委參軍該將臣春秋親審可也榮輔曰壇墠之必樹之以木禮意甚好而壇所四方崗麓環抱處僅有大松略干株而離立稀疏殊無觀瞻之美此必守護之漸不如前而然嚴飭該營另加禁養恐好矣敎曰一體申飭播種俾有依舊蔚然之效可也榮輔曰五禮儀用羊一豕一而見行之例則以羔代羊其來已久云矣敎曰羔與羊無異矣榮輔曰五禮儀序例太羹和羹皆三色而今則只用和羹之羔豕二色牛牲之不用自昔伊然則序例之以三色磨鍊而今之單用和羹二色者莫曉其故矣敎曰當問議大臣矣榮輔曰祭享笏記見用之件不甚汚損而此亦不可無修補之節分付戶曹定爲年限隨卽修改恐好矣從之榮輔曰壇所牆垣墨土覆莎僅存形址似出於掃地之義今不必改以瓦覆而申飭戶曹善爲修治恐好矣從之榮輔曰祀享行禮自有時刻而南壇行祀無奏時之例事面極爲疏略令該曹造出行漏一坐每祭享時以爲進排之地恐好矣從之榮輔曰樂器載運車子自漢城府進排而難保其精潔分付樂院與該曹商議從長變通務爲致潔之地恐好矣從之榮輔曰問于壇直則四傍禁耕以百步爲限云而元無禁標之植分付字內營門量宜定界恐好矣敎曰已定界處嚴飭該部及字內營門使之掃除雜草先令所管營門將臣奉審後書啓可也榮輔曰淸道一款昨日都承旨已筵稟蒙允而壇之南北皆有大路禁斷之節令參軍祭享時前期來待於要路各別檢飭過祭享後退去事永爲定式似好矣從之榮輔曰壇直四名自本洞望報於當部差出而雖蠢殘疲不成貌樣莫重守護之也不宜如是苟且申飭該部各別擇定而判尹句營以爲察飭之地恐好矣從之
정조 16년 · 강
命孝陵參奉李敬儒拿處
정조 16년 · 목
承旨徐邁修啓言孝陵參奉李敬儒向來飭敎之後尙不出肅已滿四十日之限而曾有令該府拿處之敎故敢此仰達敎曰幺麼蔭官申飭下焉敢若此依爲之
정조 16년 · 강
遣檢書官傳諭前前右相金鍾秀于城外行過處
정조 16년 · 목
敎曰搬絜於靑龍洞路過東城之外云撼頓餘所愼不瑕有添損問病兼問行信卿其附奏事使入直檢書官往傳于前前右相行過處
정조 16년 · 강
命領府事李福源家遣御醫看病以來
정조 16년 · 강
命判府事朴宗岳家遣御醫看病
정조 16년 · 목
敎曰朴判府事家遣御醫看病江居必多齟齬入處京第調攝事招致樞郞傳諭
정조 16년 · 강
命漢江受香所贊者李鍵謁者張思恭祭監監察鄭宅興先罷後拿獻官李台峻首引儀崔慶鎭拿處
정조 16년 · 목
政院啓言漢江受香所贊者李鍵謁者張思恭摘奸時擧案不卽來呈屢度催促之後始爲來到而醉痕狼藉擧止駭悖萬萬駭然祭監之察之不能檢飭亦甚可駭所當竝爲重勘而本院請推之外無他可施之罰何以爲之乎敎以竝先罷後拿獻官及常時不能檢飭之首引儀亦爲拿問處之
정조 16년 · 강
重推樂院提調李文源李秉模該郞兪彥錥及前承旨申耆洪義榮
정조 16년 · 목
政院啓言表咨文陪進時用樂不以齋日爲拘者自是規例而今初一日咨文陪進時以社稷六祭齋戒鼓吹陳而不作樂院擧行極爲可駭當該提調從重推考該郞官所當重勘而本院請推之外無他可施之罰何以爲之乎從之敎以該郞亦爲從重推考專由於政院之不能照察伊日坐直承旨從重推考
정조 16년 · 강
命高山察訪尹在明改差仍飭銓曹政注闊狹之弊
정조 16년 · 목
吏曹啓言新除授高山察訪尹在明呈狀內年今七十一歲法不當冒赴云請依例改差允之敎曰年限法典所載則近來政注頗多闊狹之弊雖曰匪今斯今殊非守法之意此後各別惕念
정조 16년 · 강
命濟州前牧使李喆運仍任牧使金思穆移除全羅右水使
정조 16년 · 목
濟州牧使李喆運狀啓以爲本島農形事方張鋤役之際六月十六日巳時始雨十八日卯時乃止二十日卯時又雨二十一日酉時乃止六日注下已多沈沒而二十五日丑時大風大雨一時振作亥時乃止故州城近處則臣自躬審三色各處則發遣軍官等使之遍審以來屋宇頹壓間多有之幸無人命覆沒之患而早晚各穀莫不受傷大小豆莖摧葉胱如被霜雹之災畓租山稻及粟稷風雨所擊如經蹂躪其後得晴四五日粟稷兩穀間間有回蘇之望前頭更無災損則庶不至大段失稔而目下所傷至於此極民事切悶橘果剝落在樹無幾亦甚惶悶敎曰觀此狀本風雨痒稼極爲關念此時牧守難付生手新補之牧使聞已越海云而重臣之出補重溟之外者豈可經歲許久徒有數遞之弊前牧使李喆運仍任松政之重何處不然而湖南事最可悶令廟堂講究適用之方兼欲一番大加蘇弊釐瘼牧使金思穆移除全羅右水使仍令除朝辭赴任密符以濟牧辭朝時所佩者仍佩事成送諭書待還渡海齎傳事該房知悉
정조 16년 · 강
命遣御醫于領府事李福源家看病又遣史官問疾遞承旨申獻朝
정조 16년 · 목
敎曰大臣問疾事體何等自別而一依傳諭例擧行萬萬駭然史官何足責當該承旨遞差
정조 16년 · 목
以正言洪克浩上疏捧納也
정조 16년 · 목
以趙錫穆李身晦爲承旨
정조 16년 · 강
命關西被災邑區別面里蠲其賦
정조 16년 · 목
該道臣洪良浩狀啓以爲去月二十八日雲山郡五面碧潼郡七面朔州府二面熙川郡二面龜城府三面被雹災二十九日孟山郡一面亦被雹災各穀摧落民事可悶敎曰今年兩西農形比之三南不翅判然西眷而弛心南顧則翹思惟以滌場前暘曝爲夙宵耿耿觀此狀啓數邑面里雨雹之傷稼豈勝悶惜此疆爾界若有樂康殿屎之殊則其可曰道有道伯邑有邑宰乎諸如此類面里區以別之另行蠲賦緩力之政無使一民有顚連之患而續當抄出邑名差遣繡衣以考其卿與諸倅擧行之勤慢須知此意俾盡蘇救之方仍又詳細條列於年分狀本事回諭
정조 16년 · 강
命海西州縣風損水沈等處優其俵災緩其催科延白兩邑另行蠲恤
정조 16년 · 목
該道臣李敬一狀啓以爲海州牧水沈風損處各穀終難蘇醒無望食實延安府汚下六七坊水沈之穀仍爲萎枯白川郡則荐被風雨之災又有蟲蝕之損至於小小災損殆乎無邑無之而延白兩邑災害孔慘誠爲可悶敎曰以海西之穡事懸勝於三南爲幸然於列邑水沈風損等處民情必有獨爲咨嗟之嘆豈不可矜嚴飭邑倅似此等坪似此等戶俵災必優催科必緩而許令代捧處代捧至若延白兩邑之被損坊里民事極爲關心數年以來彼數坊之民如是偏困若不加意軫念則無知小民必曰朝廷之於渠輩蠲恤之心不若年前云爾卿其知悉此意一依已施之例各別蠲恤俾有實惠之下究卿之擧行勤怠邑宰治續在衣繡者按廉無或一毫放心事回諭
정조 16년 · 강
命灣府人朴聖恕趙匡彥加資
정조 16년 · 목
平安監司洪良浩狀啓枚擧義州府尹趙鎭宅牒呈以爲六月二十五日本府古津江后橋場市之日各面民人輩乘船渡江船忽掀翻所串站撥將前部將朴聖恕站別監閑良趙匡彥領率游水者十餘人連結長索於翻船處左右挾持東西游泳所拯活人命爲九十五口其在激勵之道宜有褒嘉之典請令該曹考例稟處敎曰何待回啓極爲可嘉朴聖恕趙匡彥等加資今日政敎旨安寶下送而邊門之人政宜尙氣慕義而年來灣府之人拯人活人如是陸績其心豈不可感乎府尹以此傳敎更爲宣布俾邊人知朝家奬勸之意事回諭
정조 16년 · 강
正言張至顯上疏賜批
정조 16년 · 목
疏略曰人心不古國綱漸弛至于今日李柱國之負國蔑法而極矣頃當至重至敬之役擧國含生之流孰不欲竭力盡誠以效萬一之臣分而噫彼柱國抑獨何心身爲將臣器械則不思分力船隻則不卽待令卽此一款已是難赦之罪而今此直領一事又可見萬萬無嚴之極也旣有先朝之令甲又有本兵之筵奏渠以年老將臣所當躬先恪遵飭勵後進而不惟不然乃反非斥守法之人沮敗申嚴之令肆然弄舌無所忌憚究厥用心實非常情之所可出其不可付之氣質之難化而已也明矣初止島配失之太寬旋置陸地律又益輕是豈聖朝量罪用法之政也哉臣謂海州牧定配罪人李柱國爲先施以絕島荐棘之典斷不可已也批以李柱國之乍島移陸不惟尙寬意有所在勿煩
정조 16년 · 강
掌令權儐上疏賜批
정조 16년 · 목
疏略曰爲今日臣子之蒙被拂拭之恩者豈有如李柱國也孤負拂拭之恩者亦豈有如李柱國者哉噫彼柱國性本濫猾事多悖戾屢叨戎垣罔念河海之德凡有任使少無涓埃之效至於己酉秋事而其所孤恩負國之罪尙何言哉當此之時凡在百執事之列者孰不欲殫心竭力於奔走之地以效尺寸之勞而惟彼柱國身爲該將而抑獨何心慢不惕念器械之用不思共濟舟橋之具不卽整待渠若有秉彝之心則豈敢一毫泛忽於此時此事哉此已渠罔赦之罪而薄勘旋宥寔出全保之聖意則在渠分義固當縮伏畏愼不敢肆氣而今此武弁之直領一事尤何其縱恣無嚴也不有先朝之定式又違向日之飭敎不但渠自甘於犯科又從以指揮諸弁惟意非斥究厥所爲節節痛駭近島竄配已是失刑之大而今忽有所到地定配之命尤豈非王政之太寬乎伏望還寢李柱國海州定配之命仍前下敎爲先亟施島配之典焉批以勿煩
정조 16년 · 목
因李台峻崔慶鎭囚單敎以以公罪勘放又因李鍵張思恭鄭宅興囚單敎以捧供後考律嚴勘該府啓言李台峻崔慶鎭罪各杖八十收贖放送允之該府又啓言李鍵張思恭罪各杖一百收贖告身盡行追奪鄭宅興罪杖八十收贖奪告身三等放送允之敎以如有功議各減一等該府以鄭宅興功減一等啓又啓言孝陵參奉李敬儒原情以爲旣有區區所執不卽祗肅而分義所在不敢偃處待罪京邸云矣敎以草記勘放嚴飭供職該府又啓言李敬儒罪笞四十收贖附過還職放送允之該府又啓言漢江典祀官宋知濂原情以爲祭物陪進事係愼重故各別申飭奉往矣及其捧上時看審則醬壺小溢微漬布袋兩色飯朱至於改色之境不能致愼之罪萬殞猶輕云矣敎以功議區別考律勘放該府又啓言宋知濂罪杖一百收贖告身盡行追奪功減一等允之該府又啓言前淸州營將洪健祚居鎭屬耳致此瑣謗罪杖八十收贖奪告身三等允之敎以功減一等
정조 16년 · 목
具戎服乘駕轎由延生門出弘化門興仁之門歷入關王廟行禮訖仍行碑閣奉審八幕次命東廟守直官邊將除授守僕軍士等米布題給敎曰以植炬之有弊使之限鍾巖待令予當少駐幕決以待之天且明乘馬進發到美阿里下馬少駐敎提調徐有隣曰卿亦知此中山川之美乎壁立東北者是萬丈峯也秀麗淸淑之氣扶輿磅礴之勢翔翥奔騰湊向王城甚可觀也曾聞堪輿者遇風水佳處輒喜而欲舞良非過語也有隣曰自此峯而西迤爲白岳爲仁王則此山便是都城之龍脈而奇峯疊嶂迭起屢伏信乎天作之不偶矣駕到樓院晝停所命承旨徐榮輔書御製四韻詩以野次題萬大峯爲題詩曰大龍抽正軫千里勢蜿蜒劍珮趨環闕珪璋儼拱天基宏於萬世功博屢豐年過路聞絃誦剩敎一壑專仍示閣臣承史侍衛諸臣百官軍兵食代訖乘馬進發到長水院輦路過前前右相金鍾秀所寓處爲數帿場遣史官諭問仍命京畿監司徐鼎修楊州牧使李敏采先詣至楊州牧五里率旗鼓跪迎晡時到楊州牧御東軒仍御射亭御射貫革二巡各一中命兵曹判書李秉模京畿監司徐鼎修壯勇營兵房金持默地方官楊州牧使李敏采各務差使員廣州府尹沈晉賢高陽郡守吳載光各射貫革一巡載光一中諸臣盡揚
정조 16년 · 강
分遣承旨于東道各陵及順康園奉審以來
정조 16년 · 목
出宮時命都承旨徐邁修詣東七陵左承旨林濟遠詣康陵泰陵懿陵右承旨李家煥光陵行禮後詣順康園奉審而道臣秋奉審旣不得爲之故諸承旨奉審時使之一依道臣奉審例如有執頉處一一書奏
정조 16년 · 강
命楊州牧所納北漢移轉米私受米竝捧留本邑耗條及守堞軍官別破陣屯牙兵身米抱川縣守禦牙兵身米以錢代納
정조 16년 · 목
楊州牧使李敏采啓言北漢移轉米一千四百二十二石零私受米一千六百十九石或値年穀不登之時則原穀捧留本邑耗條作錢上納而守堞軍官別破陣麻田屯牙兵身米亦有以錢代納之例矣目今民願皆在於此故敢此仰達矣敎以依近例從民願爲之京畿監司徐鼎修啓言抱川縣亦有守禦牙兵米民情之願爲作錢與楊州一般矣從之
정조 16년 · 강
詣光陵親祭還次楊州牧
정조 16년 · 목
具戎服乘駕轎出大次至祝石嶺降轎乘馬到嶺上時曉雨微過朝景鮮霽四山昭朗秀色映發乃降馬下坐謂承旨徐榮輔曰此嶺卽白頭正幹龍漢陽都過峽山氣於此一番大停滀而復起爲道峯又於於焉洞過峽而復起爲三角起起伏伏鳳翥龍騰一片精神都湊於王城一區左右峯巒之立立雲表者精彩明秀奪人眼目此來山勢之如此曾於地志史乘所熟見稔知而猶不若親自目覩之爲深得其無限佳處也此陵幸行或從兔院作路樓院兔院俱爲抵北道之大路乎榮輔曰兔院則抵加平大路也自樓院由此嶺爲向北之大路使客之南北者皆由於此矣予曰山川如人相貌相貌好者氣色好昨今所經山川莫非好氣色而況當朝霽尤覺明媚矣榮輔曰今曉之雨浥塵而止大勝於未雨之前矣予曰在昔丙辰幸行時朝雨旋霽亦如今番是亦不偶矣仍命奉先寺僧徒待令於陵洞口抱川父老則地方官率領出待於境上命兵判李秉模畿伯徐鼎修先詣至作門禁喧禁雜人等節各別擧行乘馬進發將至陵洞口遣史官諭左議政蔡濟恭自洞口嚴飭卿宰以下跟隨之攔入者一切嚴禁至陵洞口降馬乘輿入齋室改具翼善冠淺洃服行親押訖乘輿詣紅箭門外降輿就版位行禮詣陵上奉審敎參奉閔斗爀曰魂遊下磚石塗灰可改而不改是必前此修改時不能致審也各別惕念修改可也詣丁字閣行祭如儀亞獻官蔡濟恭終獻官朴宗岳大祝南公轍出紅箭門左議政蔡濟恭進前問候予曰卿筋力似難隨駕故旣使之或先或後矣明日武士試取後從便入來而試取規矩則兩邑武士射藝有難的知且觀明日入格者矢數若多則當取四中以上賜第少則三中以上賜第卿須知此擧行也還入齋室改具戎服乘輿出齋室至陵洞口降輿乘馬至陵火巢奉先寺僧徒等來待使宣傳官詢瘼以來至抱川境地方官吳泰詹率父老民人來待命進前敎曰今番駕過爾邑故進爾等於前詢問疾苦爾等其一一仰奏民人等曰臣等瞻望羽旄適副望幸之願而我聖上視民如傷德意藹然治道橋梁等諸般應行之役亦皆以國穀會減不煩民力爲守令者莫不仰體奉行故無一毫貽弊之端矣但今年穡事田種不如沓穀輸糴將未免苟簡矣予曰此則當有蠲惠之方矣仍進發將至祝石嶺民人之夾路觀光者殆遍山野使之進前敎曰爾等如有疾苦其皆仰奏民人等迭奏曰臣等方以瞻旄爲欣而今又進身於咫尺之地親承溫諭榮幸極矣臣邑適無大叚民弊惟還穀軍布或爲小民之弊還穀則一戶或至十餘石軍布則幾乎人人盡納矣予曰此則有監司焉守令焉豈無方便區處乎今過爾邑必欲實惠之及於爾民當年還耗特令減給勅需軍餉等穀所關甚重雖在蕩減之時原無蠲除之規而此亦不拘常格一例除給守禦牙兵米作錢亦依願爲之朝官士庶耆耋者陞資儒生武士設科試取上以體先朝聖德下以慰小民顒望爾等知此意駕到楊州邑內召民人謂曰今幸再宿爾邑豈無慰悅之方乎今年則毋論某穀耗條一竝除減北漢移轉米作錢亦從民願爲之優老之典設科之擧竝有成命須各知悉仍降馬入大次
정조 16년 · 강
命光陵西洞口下馬處稍遠定界祝石嶺上犯葬嶺底浮石及火田嚴加禁斷造泡寺從速修葺僧弊亦爲釐正
정조 16년 · 목
敎曰今番幸行時路由西洞口始覺之紅箭門咫尺未滿數十步處下馬者卽各陵未有之例也此必前此道伯奉審之行取其便近一開此例撨路改爲巡路巡路改爲大路而然旣見之後不可不嚴禁而聞行旅多由此路云亦難一切防塞紅箭門前路無敢戛過西洞口下馬處亦令稍遠定界可以植木處植木一依筵敎爲之此後勤慢當無時摘奸令廟堂嚴飭畿伯及陵官處以此傳敎揭板齋所祝石嶺地勢自有所重觀於嶺路鋪石而可以知之則今見嶺頂高峯有民塜嶺底亦有浮石之痕主峯外山火田犯耕或有礙眼處係是稱遠地旣往雖不必一一還陳輦路見將有煨柴作菑之跡此皆地方官不能嚴加禁斷之致嶺上禁葬嶺底浮石各別嚴禁火田一體禁斷此後道伯巡行必審視其犯禁與否毋或如前疏忽事一體行會陵官亦豈敢推諉於地方官乎幷令知悉本陵造泡寺事面異於各陵而年久弊積收拾爲難云古蹟與故事果何如則豈或一任其頹圮亦令廟堂申飭道臣從速修葺僧弊亦爲釐正事分付
정조 16년 · 강
施陵官陞六陞敍之典守僕陵屬施賞有差
정조 16년 · 목
敎曰陵官陞六已陞六者陞敍守僕陵屬等令該曹考例施賞
정조 16년 · 강
以尹鎰爲光陵參奉
정조 16년 · 목
敎曰坡平府院君家子孫令該曹本陵參奉窠今日政收用
정조 16년 · 강
命以還宮後齊宿摛文院
정조 16년 · 목
以眞殿行禮在再明也
정조 16년 · 강
遞總管李敏輔以李東郁代之前望也
정조 16년 · 강
諭楊州抱川父老民人等
정조 16년 · 목
王若曰猗我聖祖光陵朝武定大略文致太平神功被八埏洪庥庇萬世於戲昌歜之嗜弘壁之藏尙有如復見之思況玆衣冠月出之鄕龍飛鳳翥之地用漢陵治中之制卜周家無疆之曆予小子宿齋盛服爰戒夙駕以吉日展省于是陵祗奉珪璋躬薦芬苾周旋登降之際象設孔邇洋洋如臨子小子拜聖祖之陵述聖祖之業以聖祖之心爲心者其惟在於愛我元元乎哉禮旣成將還至維楊駐駕野次召兩邑父老先詢農形次問民隱勉之以務本力作之方申之以惠養懷保之政傴僂者褦襶者相告欣告若有知感民情大可見惟子識意施惠之擧豈待回鑾儒生試製各取居首一人賜第餘赴會試武士試射優等賜第餘赴會試朝官之年七十士庶之年八十皆仰覩先朝丙辰乙亥年幸行及今幸者竝加一資年過百歲人加給米內民庶給復一歲而古今異宜不若除還耗之爲實事特蠲當年條餉穀還穀之耗田種量宜代捧收米從願作錢予聞之駕臨曰幸云者民望其倖而幸之之謂也今予之諭爾等豈足曰惠欲示予意之出於體昔云爾咨爾兩邑父老民人咸須知悉
정조 16년 · 강
遞承旨徐邁修重推承旨徐榮輔罷承旨金孝建李冕膺職以李秉鼎李文會爲承旨竝前望也
정조 16년 · 목
備局啓言問安班承旨互相推諉不卽出赴以致問候之遲延揆以國體固已寒心而承宣之慢不從大臣之令亦關紀綱請當該承旨譴罷敎以朝廷之不尊由於大臣之不尊百隸之怠慢猶可禁飭況號令百司之承宣身自犯之乃若此不可以一時推諉之罪略施薄勘在班不卽接待之諸承宣施以不敍之典身爲一院之長目見下位之駭擧則自往可也豈或任他都承旨遞差軍士房則各營單擺開取稟未畢容有分揀而僚員雖不得請罪下吏獨不禁飭乎爲先從重推考
정조 16년 · 강
先朝展拜時陪從人左議政蔡濟恭昌城尉黃仁點家竝命衣資食物輸送遣郞官存問守禦使吳載純特加一資
정조 16년 · 목
敎曰先朝展拜本陵三十有八年之後今予行禮於是日追念舊時問之陪從百官中惟左相一人在今爲百官之首事屬稀有還宮後衣資食物輸送遣郞官存問以示優老之意昔日以儀賓陪從者昌城尉也以蔭官陪從者守禦使也昌城尉家衣資食物存問依左相例守禦使吳載純特加一資今政下批
정조 16년 · 강
命燕山君光海君墓麟坪大君墓遣承旨卜日致祭麟坪後孫李秉淳六品陞敍遣承旨致祭于靜嬪墓仁城君墓淸原府院君宜春府夫人唐城府夫人墓道峯書院遣內侍致祭于和協翁主墓恩信君墓興恩副尉墓仍命恩信君墓則建御製御筆碑閣遣司僕僉正尹守翼諭祭于故贊讀尹勉憲墓又命靜嬪墓仁城墓尹勉憲墓當日擧行淸原墓道峯書院興恩副尉墓明日駕過時擧行
정조 16년 · 목
敎曰道峯書院遣承旨明日入晝停時致祭祭文令知製敎今日撰進○敎曰駕過瑩前靜嬪墓及仁城君墓遣承旨今日致祭海原君健花昌君沇花春君瀞茂豐正植茂溪君松墓俱在局內故一體致祭而無祝○敎曰淸原府院君宜春府夫人唐城府夫人卽內殿考妣也封域入矚豈可虛度遣承旨明日致祭祭文令知製敎撰進○敎曰先朝每有致祭之擧況駕過乎燕山君墓遣承旨致祭昨年秋行未及爲之聞於先朝駕過時有特命設祭之例云光海君墓一體遣承旨致祭古則大臣或玉堂以致祭之意或多警咳矣祭文知製敎撰進事分付○敎曰稽古之力予其可忘之見其子每思其人過其墓如見其人其人爲誰卽故贊讀尹勉憲也其墓遣其子司僕寺僉正守翼以此敎諭祭之使之還宮前復命○敎曰麟坪大君墓在抱川地遣承旨卜日致祭祭文當製下仰體聖祖盛意其後孫宜加拔例收用且於日前輦路過東巷招見宰臣李鎭翼內外孫九人欲爲下敎矣其子內贍直長李秉淳六品窠陞敍○敎曰和協貴主墓在一舍之地追思昔日友于之德予懷難抑遣內侍待曉致祭祭文亦當親撰恩信君墓亦在不遠地昨於輦路聞之撫念傷心亦於明曉遣內侍致祭祭文製下因此思之恩信墓有御製御筆神道碑而碑閣尙未建云斯速建閣事分付畿營興恩副尉墓在輦路咫尺而禫祭適在今日駕過時遣內侍致祭祭文卽使知製敎撰進
정조 16년 · 강
命造泡寺位沓之見失者還屬本寺
정조 16년 · 목
有司堂上徐有隣啓言光陵造泡寺僧徒等以本寺位畓之見失於總廳有所呈訴而本寺則事蹟旣載於賜牌册子字號又符於邑在邑案總廳則元無可據文跡而徒事橫侵萬萬駭然請還屬本寺敎以聞其事實還屬爲可依願施行此後更或有侵漁之弊則以此擧條往訴內需司入啓査出侵徵者各別嚴處莫重守護之節以爲永賴之地可也
정조 16년 · 강
罷司直金華鎭等職戶曹判書趙鼎鎭禮曹判書閔鍾顯吏曹參判李在學大司憲李鼎揆大司諫柳焵司直李東郁
정조 16년 · 목
政院啓言今日朝廷問安大臣請承史故臣濟遠進往班次則承傳色已下而只一重臣外無他卿宰來詣者事甚未安請未參諸宰推考敎以國綱所在極爲駭然幷罷職
정조 16년 · 강
以鄭好仁爲禮曹判書李秉鼎爲吏曹參判徐邁修爲參議幷前望也
정조 16년 · 강
御楊州行宮試楊抱兩邑儒生仍御演武堂試兩邑武士文所試官朴宗岳徐有隣沈煥之李文會沈晉賢士南公轍金祖淳武所試官蔡濟恭趙心泰李周鳳李堯憲